Pulse Electronics

Pulse Electronics Corp. (sākotnējais nosaukums Technitrol) ir ASV uzņēmums, kas nodarbojās ar elektrokomponentu ražošanu. Dibināts 1947. gadā. Galvenais birojs atrodas Sandjego.

Uzņēmums ražo elektrokomponentus vadu un bezvadu sakaru iekārtām, elektroapgādei, transportlīdzekļiem, kā arī militārajai un aerokosmiskajai nozarei.
Pulse Electronics piedalās organizācijās IEEE, ATIS, ETSI, HDMI, DSL Forum, CommNexus un MoCA.

Pulse Electronics akcijas tiek kotētas Ņujorkas fondu biržā. Lielākais akcionārs 2013. gada 30. jūnijā bija Royce Pennsylvania Mutual Invmt (2,81 %).

Vēsture 
1947. gadā četri inženieri, kuri bija piedalījušies pasaulē pirmā datora ENIAC izveidē, dibināja uzņēmumu Technitrol, lai izstrādātu un ražotu datoru aprīkojumu. Technitrol ieguva patentu par magnētisko cieto disku iekārtu. Uzņēmums pats neražoja cietos diskus, bet pārdeva licences lielajiem ražotājiem. Technitrol ražoja citus produktus, kur nevajadzēja lielus kapitālieguldījumus. Uzņēmums viens no pirmajiem izstrādāja dzīvsudraba aiztures līniju atmiņas un magnētisko bungu atmiņas.

1952. gadā Technitrol sāka ražot pulsējošos transformatorus. Viens no lielākajiem klientiem bija datortehnikas ražotājs IBM.
1958. gadā nopirkts uzņēmums L&O Research and Development Corporation, kurš ražoja elektromehāniskās un elektrooptiskās ierīces.

1961. gadā izveidots meitas uzņēmums Technitrol Engineering Corporation, kas piedāvāja inženierpakalpojumus rūpnieciskajiem un valsts klientiem.

1970. gados tika sākta diversifikācijas programma, iegādājoties jaunus uzņēmumus citās nozarēs. 1972. gadā iegādāti  John Chatillon & Sons Inc. (mehānisko svaru un precīzu atsperu ražošana) un Advanced Metallurgy, Inc. (AMI; elektrisko kontaktu ražošana). Izveidots meitas uzņēmums Electric Apparatus Company, lai ražotu elektrodzinējus.

1990. gada sākumā uzņēmuma bizness sadalīts trīs segmentos: Electronic Products, Electrical Products un Mechanical Products.
1990. gados nopirkts metalurģijas uzņēmums Chace Precision Metals, Inc., kas ražoja termostatiskos un uzkausējuma metāla izstrādājumus, kurus izmantoja ierīču ražošanā.
1991. gadā iegādāts Lloyd Instruments, Ltd., kas ražoja iekārtas materiālu testēšanai.
1992. gadā nopirkts Doduco Corporation ASV operācijas, kas ražoja elektrokontaktus.
1994. gadā veikta organizatoriska restrukturizācija, Mechanical Product pārveidojot par End User/Finished Product segmentu, kurā iekļauti Lloyd Instruments un Chatillon. Electrical Products pārveidots par Metallurgical Products segmentu, kurā iekļauti AMI un Chace.
1994. gadā no FEE Technology nopirkta Fil-Mag grupa, kas Taivānā un Filipīnās ražoja aiztures līnijas, pulsējošos transformatorus un filtrus.
1995. gadā iegādāts uzņēmums Pulse Engineering, Inc., kas ražoja komponentes lokālajiem tīkliem un telesakaru sistēmām.
1996. gadā nopirktas Doduco Eiropas operācijas.
1996. gadā nopirkts vairākums kapitāldaļu uzņēmumā Netwave Technologies, Inc.
1996. gadā pārdoti mēriekārtu ražotāji Lloyd Instruments un Chatillon.
1997. gadā iegādāts magnētisko komponenšu ražotājs Northern Telecom Ltd.
1998. gadā AMI, Chace Precision Metals un Doduco apvienoti vienā uzņēmumā AMI Doduco.
1998. gadā nopirkts Francijas magnētisko komponenšu ražotājs FEE Technology, S.A., kā arī Meksikas metāla kontaktu ražotājs Metales y Contactos, S.A. de C.V.
1999. gadā iegādāts elektronisko komponenšu ražotājs GTI Corporation.

2001. gadā iegādāts Francijas elektrisko kontaktu ražotājs Engelhard-CLAL.
2005. gadā no Filtronic nopirkts antenu un mobilo ierīču komponentu ražotājs LK-Products; nākamajā gadā tas pārdēvēts par Pulse Finland Oy.
2006. gadā nopirkts elektronisko spoļu un transformaturu ražotājs Eiropas autotirgum ERA Group.

2010. gada septembrī elektrisko kontaktu nodaļa AMI Doduco pārdota investoru grupai, kurā apvienojās AMI Doduco vadība, Tinicum Capital Partners un JP Asia Capital Partners.
2010. gada novembrī Technitrol pārdēvēts par Pulse Electronics Corporation''.

Atsauces

Ārējās saites 
 Pulse Electronics vietne

ASV uzņēmumi
Ņujorkas fondu biržā kotētie uzņēmumi